
·  Introducció

Hi ha circumstàncies que fan que un país no pugui avançar d’una manera progressiva i que desestructuren la vida dels seus habitants. Moçambic és un d’aquests països que, a causa de circumstàncies econòmiques, de conflictes interns, desastres naturals, etc., no ha pogut progressar, no ha pogut afrontar les mancances del dia a dia i així aconseguir millorar la qualitat de vida dels seus habitants.

Una carència del dia a dia és l’ensenyament, o sigui, l’escolarització del nens i nenes. El govern de Moçambic, per les raons que siguin, no destina prou recursos econòmics a crear escoles, i especialment als pobles allunyats de les grans ciutats. Aquesta circumstància frena el progrés i la millora de la qualitat de vida dels ciutadans. 

Per aquesta causa, el projecte ‘Arranjament de l’escola de Nachinanga’ es dur a terme en un poblet que està situat al mig del bosc, allunyat d’altres pobles més grans.  El nom d’aquesta localitat és el mateix que el de l’escola. Aquest projecte neix com a conseqüència de l’estada de membres de l’associació a  Nachinanga el març de 2005.

·  El Projecte

El projecte ‘Arranjament de l’escola de Nachinanga’ consisteix a comprar material escolar per als alumnes, arranjar el teulat d’aquesta escola ple de forats i per on entra l’aigua quan plou i adquirir fusta perquè es puguin construir bancs, finestres i portes. L’escola està formada per dues naus, una amb dues aules i l’altra amb una.

El projecte està previst realitzar-lo en quatre fases. La primera consistirà en arranjar el teulat d’una nau; la segona, en comprar fusta per construir els bancs; la tercera, en comprar material escolar per als alumnes i remolinar les parets i la quarta, en arranjar parets i obertures de la segona nau.

La primera fase, i la més important, consistirà en arranjar el teulat perquè quan plou l’aigua entra a l’interior i malmet els seients que estan construïts amb fang.

La segona fase consistirà en comprar fusta i contractar un fuster perquè faci els bancs.

La tercera consistirà en comprar material escolar per a 360 alumnes.

I la quarta, en comprar material per arranjar les parets i obertures de la segona nau.

·  Objectiu

La finalitat d’aquest projecte és crear unes infraestructures mínimes a les aules de l’escola Nachinanga i millorar l’aprenentatge dels seus alumnes, garantint el material escolar durant el projecte, a la vegada que es busca la manera que, quan aquest finalitzi, sigui autosuficient i es pugui mantenir.

·  Termini

L’execució d’aquest projecte ha de ser immediata perquè les condicions en què estudien els alumnes són penoses i poc acollidores per fomentar l’educació, per tant, no es pot fixar una data determinada perquè, tal com s’ha dit abans, l’execució del projecte és urgent.

·  Inversió i despeses

La inversió econòmica que es necessita per dur a terme aquest projecte és de cinc-cents euros (500,00 €), dels quals quatre-cents euros (400,00 €) seran destinats per infraestructures (arranjament teulat, construir 20 bancs, fer finestres i portes) i cent euros  (100,00 €) per la compra de material escolar (400 bolígrafs i 400 llibretes).

·  Desglossament inversió

	Infraestructures (arranjament teulat, construir 20 bancs, fer portes i finestres)

	400,00 €

	Material escolar (400 bolígrafs i 400 llibretes)

	100,00 €

	Total  inversió
	500,00 €
 


·  Ingressos

Els ingressos per cobrir la inversió del projecte sortiran de les quotes dels socis i dels ajuts que puguem obtenir de l’administració, d’entitats, empreses privades i d’altres persones que subvencionin el projecte.

·  Data d’inici

La primera fase del projecte es va iniciar el març de 2005. 

Girona, abril de 2005

Momentàniament aquest projecte està aturat perquè no tenim cap constància de què s’hagi executat la primera fase: arranjar la teulada col·locant unes planxes d’aluminis. Quan tinguem la certesa de la seva execució, aleshores tornarem a endegar el projecte. Estem pendent de què membres de l’associació puguin visitar aquest poble per a confirmar en quin punt es troba el projecte. Aquest poble és de difícil accés i està molt allunyat d’on viu actualment el pare Albert (Songo), persona que controla l’execució dels projectes a Moçambic.

